«Сыңғырла қоңырау, сыңғырла»

2 қыркүйек күні еліміз бойынша дәстүрлі алғашқы қоңырау мерекесі аталып өтті. Осынау мерекеден қаламыздағы № 5 орта мектебі де шет қалмай ұстаздар, оқушылар, ата-аналар білім күнінің басталуына куанышты көңіл- күймен жиналды. Салтанатты сап ашық деп жарияланғаннан кейін мектеп директоры Марат Исманұлы Хамзин сөз кезегін алып, мектебіміздің былтырғы оқу жылында жеткен жетістіктеріне тоқталып, биылғы оқу жылындағы білім жүйесіндегі тың өзгерістерге қысқаша тоқталды. Осынау айшықты күннің куанышмен бөлісуге ауданнан келген қонақ Светлана Жантөреқызы да ұстаздар мен шәкірттерге өзінің ақ ниетін білдіріп, жаңа оқу жылына табыс тіледі. Одан кейін сөз алған директордың оқу ісі бойынша орынбасары Хасихан Елік былтырғы оқу жылында толағай табыстарға жеткен ұстаздарды аудандық білім бөлімінің мақтау грамотасымен марапаттады. Осы оқу жылында алғаш мектеп табалдырығын аттап отырған 1-сынып бүлдіршіндері де өздерін дайындап келген жыр жолдарын арнап көпшіліктің алғысына бөленсе, 11-сынып оқушылары, оқу үздіктері Кенжил Еркеназ бен Есенбол Ақмарал ізбасарларына өздерінің ақ адал тілектерін білдіріп, білім жолына сәт сапар тіледі. 1-сынып табалдырығын аттаған бүлдіршіндердің ата-аналарының атынан сөз алған Мухатай Әнипа апамыз мектеп ұжымына және шәкірттерге білім жолында талмай толағай табыстарға жете беруге тілектестік білдіріп, ақ батасын берді. Оқу жылының алғашқы қоңырауын соғу құрметіне ие болған 11 а сынып оқушысы Есболат Мухтархан мен 1 б сынып оқушысы Қуатберген Алтын күміс қоңырауды сыңғырлата соғып өтті.

Мектемізде осылайша тағы бір оқу жылының тың парағы ашылып, білім шырағы жағылды.

Директордың тәрбие ісі бойынша орынбасары Кулайхан Болат